b'\n_START_ARTICLE_\nGhanan vaakuna\n_START_PARAGRAPH_\nGhanan vaakuna on Ghanan tunnus lipun, kansallislaulun ja moton ohella. Sen suunnitteli ghanalainen Amon Kotei._NEWLINE_Kilpi on nelijakoinen. Ensimm\xc3\xa4isess\xc3\xa4 kent\xc3\xa4ss\xc3\xa4 on miekka ja sauva ja toisessa kent\xc3\xa4ss\xc3\xa4 linna. Ne edustavat valtion hallintoa. Kolmannessa kent\xc3\xa4ss\xc3\xa4 on kaakaopuu kuvaamassa maataloutta. Nelj\xc3\xa4nness\xc3\xa4 kent\xc3\xa4ss\xc3\xa4 on kaivos, joka kuvaa teollisuutta. Kilven keskell\xc3\xa4 on leijona, joka kertoo yhteyksist\xc3\xa4 Yhdistyneeseen kuningaskuntaan ja Kansainyhteis\xc3\xb6\xc3\xb6n. Lakipunoksessa on maan lipun v\xc3\xa4rit ja sen yl\xc3\xa4puolella on musta t\xc3\xa4hti, joka on my\xc3\xb6s maan lipussa. Se symboloi Afrikan vapautta. Kilvenkannattajina on kaksi kotkaa kuvaamassa maan voimakasta ja tarkkaavaista suojelua. Kotkien kaulassa on Ghanan lipun v\xc3\xa4rit sis\xc3\xa4lt\xc3\xa4v\xc3\xa4 nauha, jossa on musta t\xc3\xa4hti. Vaakunassa on valtion motto Freedom and Justice, suomeksi Vapaus ja oikeudenmukaisuus.'